དེ་ཡང་ལྷ་སའི་རྫོང་རྒྱབ་ཀླུ་ཁང་གི་ལྡེབས་བྲིས་ལ་དཔྱད་པ་ཞེས་པའི་དཔྱད་རྩོམ་འདིའི་ནང་རྫོང་རྒྱབ་ཀླུ་ཁང་གི་མིང་གི་བྱུང་ཚུལ་དང་།ལྷ་ཁང་དེ་ཐོག་མར་ཕྱག་བཏབ་པའི་དུས་ཚོད་སོགས་འབྲེལ་ཡོད་ཀྱི་ལོ་རྒྱུས་ཁག་ལ་དཔྱད་པ་རགས་རྩོམ་བྱས་རྗེས།རྫོང་རྒྱབ་ཀླུ་ཁང་གི་ལྡེབས་བྲིས་ནང་དོན་དང་ཁྱད་ཆོས་ལ་དཔྱད་གཞིའི་རྒྱུ་ཆ་གཞིར་བཟུང་ལུང་རིགས་གཉིས་ཀྱི་དཔྱད་པ་ཅུང་ཞིབ་ཚགས་བྱས་ཡོད།དེ་ཡང་ལྡེབས་བྲིས་བྱུང་བའི་དུས་ཚོད་ཀྱི་གོ་རིམ་གཞིར་བཟུང་ཐོག་བརྩེགས་དང་པོའི་ལྷ་ཁང་ནུབ་མ་དང་།ཐོག་བརྩེགས་གཉིས་པའི་ལྷ་ཁང་།ཐོག་བརྩེགས་གསུམ་པའི་ལྷ་ཁང་བཅས་སུ་ཡོད་པའི་ལྡེབས་བྲིས་རྣམས་དུས་སྔ་བའི་ལྡེབས་བྲིས་དང་།ནང་སྒོའི་གཡས་གཡོན་གྱི་ལྡེབས་བྲིས་དེ་དག་དུས་ཕྱིས་ཀྱི་ལྡེབས་བྲིས་ཡིན་པར་བཞག་ནས་གཙོ་བོ་དུས་སྔ་བའི་ལྡེབས་བྲིས་དེ་རྣམས་ཀྱི་ནང་དོན་དང་རི་མོའི་ཁྱད་ཆོས་སོགས་ལ་གང་ནུས་ཀྱིས་དཔྱད་པ་བྱས་ཡོད།